CELEX: 32021D1361
Language: fi
Date: 2021-06-30 00:00:00
Title: Komission päätös (EU) 2021/1361, annettu 30 päivänä kesäkuuta 2021, luvan antamisesta Kreikalle pidentää Euroopan parlamentin ja neuvoston asetuksen (EU) 2021/267 10 artiklassa määritettyä ajanjaksoa (tiedoksiannettu numerolla C(2021) 4650) (Ainoastaan englanninkielinen teksti on todistusvoimainen)

16.8.2021   
               
               
                  FI
               
               
                  Euroopan unionin virallinen lehti
               
               
                  L 293/17
               
            
         KOMISSION PÄÄTÖS (EU) 2021/1361,
         annettu 30 päivänä kesäkuuta 2021,
         luvan antamisesta Kreikalle pidentää Euroopan parlamentin ja neuvoston asetuksen (EU) 2021/267 10 artiklassa määritettyä ajanjaksoa
         
            
               (tiedoksiannettu numerolla C(2021) 4650)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19-kriisin jatkumisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä, tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla ja tiettyjen asetuksessa (EU) 2020/698 tarkoitettujen ajanjaksojen pidentämistä 16 päivänä helmikuuta 2021 annetun Euroopan parlamentin ja neuvoston asetuksen (EU) 2021/267 (1) ja erityisesti sen 10 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2021/267 10 artiklan 1 kohdassa pidennetään sellaisia direktiivin 2004/49/EY (2) 10 artiklan 5 kohdassa tarkoitettujen turvallisuustodistusten uusimiselle asetettuja määräaikoja, jotka olisivat muutoin päättyneet tai muutoin päättyisivät 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (2)
                  
                  
                     Kreikka esitti 26 päivänä toukokuuta 2021 päivätyllä kirjeellä perustellun pyynnön saada pidentää asetuksen (EU) 2021/267 10 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa yhdellä kuukaudella. Kreikka toimitti pyyntönsä tueksi lisätietoja 8 ja 17 päivänä kesäkuuta 2021.
                  
               
                     (3)
                  
                  
                     Kreikan toimittamien tietojen mukaan direktiivin 2004/49/EY 10 artiklan 5 kohdassa tarkoitettujen turvallisuustodistusten uusiminen on todennäköisesti käytännössä mahdotonta 30 päivää kesäkuuta 2021 pidempäänkin maassa covid-19:n leviämisen estämiseksi tai rajoittamiseksi toteutettujen toimenpiteiden vuoksi.
                  
               
                     (4)
                  
                  
                     Kreikka on 7 päivästä marraskuuta 2020 alkaen muun muassa määrännyt, että henkilöstön etätyömäärän on oltava vähintään 50 prosenttia, toteuttanut toimenpiteitä haavoittuvassa asemassa olevien ryhmien suojelemiseksi ja asettanut eristäytymisvelvoitteen henkilöille, jotka ovat sairaita tai joilla on ollut kontakteja todettuihin covid-19-tapauksiin.
                  
               
                     (5)
                  
                  
                     Kreikan mukaan nämä toimenpiteet ovat aiheuttaneet useita vaikeuksia ja viivästyksiä erityisesti Kreikan toimivaltaiselle turvallisuustodistuksia antavalle elimelle, jonka tehtäviä hoitaa rautatiesääntelyviranomainen. Tälle hallintoviranomaiselle, jolla Kreikan mukaan oli työhönottorajoitusten vuoksi jo liian vähän henkilöstöä, aiheutui huomattava rasite pakollista etätyöskentelyä koskevista kansallisista toimenpiteistä, jotka rajoittivat sen henkilöstön pääsyä asiaa koskeviin hallinnollisiin asiakirjoihin ja pidensivät asiaan liittyvien tapausten hallinnollisten tutkimusten kestoa.
                  
               
                     (6)
                  
                  
                     Jotta yhtenäisen turvallisuustodistuksen uusimisia voidaan jatkaa, turvallisuustodistuksia antavan elimen on lisäksi suoritettava esimerkiksi paikalla tehtäviä tarkastuksia, jotta voidaan varmistaa rautatieyrityksen ehdottamien menettelyjen tehokkuus ja arvioida näitä rautatieyrityksiä koskevat ehdotetut muutokset. Edellä mainitut toimenpiteet, joiden tarkoituksena on hillitä covid-19:n leviämistä, vaikeuttavat paikalla tehtävien tarkastusten suorittamista.
                  
               
                     (7)
                  
                  
                     Lisäksi yhden erityisen turvallisuustodistuksen uusimisesta esitettiin vähän ennen sen voimassaolon päättymispäivää hakemus, jota turvallisuustodistuksia antava elin parhaillaan analysoi. Vaikka toimivaltainen sertifiointielin on pyrkinyt kaikin tavoin täyttämään velvoitteensa sovellettavien määräaikojen puitteissa, kyseinen viranomainen ei Kreikan mukaan kykene toteuttamaan tarvittavia menettelyjä turvallisuustodistuksen uusimiseksi ennen sen voimassaolon päättymispäivää, kun otetaan huomioon edellä mainitut covid-19:n leviämisen hillitsemiseksi toteutetut toimenpiteet.
                  
               
                     (8)
                  
                  
                     Pyydetty kuukauden mittainen pidennys rajoittuu siihen, mikä on tarpeen, jotta turvallisuustodistuksia antava elin voi suorittaa tarvittavat hallinnolliset muodollisuudet kyseisen turvallisuustodistuksen uusimiseksi.
                  
               
                     (9)
                  
                  
                     Kreikan toimittamien tietojen mukaan kyseisen turvallisuustodistuksen uusimista hakeneen rautatieyrityksen tuoreimmista turvallisuusraporteista käy ilmi, ettei sen rautatieinfrastruktuurin osan osalta, jolla kyseinen yritys toimii, ole kirjattu vaaratilanteita, lukuun ottamatta vuonna 2019 tapahtunutta itsemurhayritystä. Turvallisuustodistuksen antava elin ei myöskään ole havainnut mitään riskejä tai vaatimustenvastaisuustapauksia turvallisuustodistuksen antamisen jälkeen toteutetuissa tarkastuksissa ja seurantatoimissa. Näistä syistä ja ottaen huomioon, että Kreikan vaatima pidennys on vain yksi kuukausi asetuksen (EU) 2021/267 10 artiklan 1 kohdassa säädetyn 1 päivän syyskuuta 2020 ja 30 päivän kesäkuuta 2021 välisen ajanjakson osalta, pyydetty pidennys ei aiheuttane suhteettomia riskejä liikenteen turvallisuudelle ja turvaamiselle.
                  
               
                     (10)
                  
                  
                     Kreikalle olisi siksi annettava lupa pidentää yhdellä kuukaudella asetuksen (EU) 2021/267 10 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa.
                  
               
                     (11)
                  
                  
                     Kreikka on suostunut siihen, että tämä päätös hyväksytään ja siitä ilmoitetaan englanniksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kreikalle annetaan lupa pidentää asetuksen (EU) 2021/267 10 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa yhdellä kuukaudella.
         
         
            2 artikla
            Tämä päätös on osoitettu Helleenien tasavallalle.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 60, 22.2.2021, s. 1.
         
            (2)  Euroopan parlamentin ja neuvoston direktiivi 2004/49/EY, annettu 29 päivänä huhtikuuta 2004, yhteisön rautateiden turvallisuudesta sekä rautatieyritysten toimiluvista annetun neuvoston direktiivin 95/18/EY ja rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta annetun direktiivin 2001/14/EY muuttamisesta (rautatieturvallisuusdirektiivi) (EUVL L 164, 30.4.2004, s. 44).